L'Ajuntament de Sagunt presenta tres Jornades Tècniques Agràries
30 de març 2022

![](/media/iysngoo2/c_jornadasmini.jpg?width=850&height=567.9545454545455)

L'Ajuntament de Sagunt i el Consell Agrari organitzen juntament amb el Col·legi Oficial d'Enginyers Agrònoms de Llevant tres Jornades Tècniques Agràries que se celebraran els pròxims dies 4 d'abril, 5 de maig i 2 de juny en la sala d'actes del Consell Agrari de 16.00 a 19.00 hores per a tractar, oferir diferents perspectives i formació sobre els nous cultius, el _cotonet_ i les diferents figures de qualitat dels productes. Les jornades es desenvoluparan de manera presencial i en _streaming_.

![](/media/u4gncdh0/c_jornadasmoreno.jpg?width=422&height=282&mode=max)La primera jornada és _Nous cultius? Trencar esquemes per guanyar mercats_ i assistirà com a ponent el responsable d’agrosostenibilitat en el Centre d'experiències Cajamar, Carlos Baixauli Soria. Respecte a esta qüestió, l'alcalde de Sagunt, Darío Moreno, ha indicat que «**hem d'estar oberts a altres cultius que no substituïsquen, però complementen l'oferta citrícola que ja existix i que possiblement amb això podem tindre una economia agrícola més resilient, robusta i que també ens afavorisca en el concepte de la sobirania alimentària**».

La regidora d'Agricultura i presidenta del Consell Agari, Ana María Quesada, ha explicat que els tres temes que s'aborden en les xarrades estan consensuats i s'han sol·licitat per part de les i els agricultors del municipi. D'altra banda, les jornades es publicitaran mitjançant diferents mitjans de comunicació i el cost total de les jornades oscil·la entre 7.000 i 8.000 euros, tal com ha apuntat Quesada.

La segona jornada és _Alerta! Què puc fer per lluitar contra el ‘cotonet’_? i com a ponents assistiran el cap de servici de Sanitat Vegetal, Vicente Dalmau Sorlí; l'investigador del IAM-UPV, Vicente Navarro Llopis i, finalment, l'investigador de l'IVIA, Alejandro Tena Barreda. Moreno ha destacat que «**el cotonet és un perill real i és imprescindible que els nostres agricultors estiguen informats i coneguen les diferents eines per a poder lluitar contra ell**».

La tercera i última jornada és _Figures de qualitat, Quines alternatives tinc?_ i com a ponents assistiran la cap de servici de Qualitat Agroalimentària, Mª Carmen Montoro Cavero i el director creatiu de Filmac, Kike Correcher. En este sentit, l'alcalde de Sagunt ha indicat que l'objectiu és «**aconseguir una marca que ens distingisca i que alhora assegure qualitat d'eixa producció, podem trobar vies alternatives que ens porten a eixe objectiu sense haver de ser necessàriament la de denominació d'origen**».

![](/media/0bkc0cju/c_jornadasquesada.jpg?width=403&height=269&mode=max)Ana María Quesada ha destacat que «**tenim diversos reptes que intentem abordar en estes jornades com són l'equilibri entre la producció d'aliments i el creixement socioeconòmic i la protecció del medi ambient».** A més, ha apuntat que **«es busca sostenibilitat i sustentabilitat. També buscarem nous models productius i també seguirem amb el tema de les figures de qualitat, encara que moltes vegades s'ha parlat de marques registrades o de la nostra denominació d'origen, hi ha altres alternatives**».

Així mateix, Darío Moreno ha explicat que estes jornades tenen com a objectiu donar resposta «**a diferents reivindicacions que s'havien fet des del món agrícola i són essencials per a la sostenibilitat del món agrari»** perquè **«a llarg termini es puga tindre un sector viable que permeta a la gent viure del mateix i que va lligat a tindre un rendiment econòmic**». A més, ha assenyalat que les xarrades «**canvien el paradigma perquè pretenen donar formació i canviar el punt de vista respecte al món agrícola en el nostre municipi per a estar més oberts a la innovació**».

![](/media/0stbwhjg/c_jornadascolegioagronomos.jpg?width=385&height=257&mode=max)A l'acte de presentació també han assistit el degà del Col·legi Oficial d'Enginyers Agrònoms de Llevant, Baldomero Segura i el secretari tècnic, José Carbonell. Segura ha explicat el treball que es realitza des del col·legi i, d'altra banda, Carbonell ha destacat la imatge i el disseny de la campanya i ha indicat la importància i les característiques de les ponències.

Les persones interessades a assistir a la primera jornada de manera presencial han d'enviar les seues dades al correu [consell.agrari@aytosagunto.es](mailto:consell.agrari@aytosagunto.es) o bé telefonar al 96 265 58 85. No obstant això, en cas de voler seguir les jornades per _streaming_, les i els interessats a assistir hauran d'emplenar el [formulari d'inscripció](https://docs.google.com/forms/d/1p2Y2z7u0tDJcgGpSP69jgXGOej12v2Erz_CSrqjsgBI/viewform?edit_requested=true).

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-tres-jornades-tecniques-agraries/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-tres-jornades-tecniques-agraries/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-tres-jornades-tecniques-agraries/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-tres-jornades-tecniques-agraries/)